text: plaestanydigital.cat | Banyoles Televisió - L'Ajuntament de Banyoles millora la visibilitat del Puig de Sant Martirià
  Els treballadors del centre El Puig han estat els encarregats de talar una quinzena de pins que hi havia en aquest espai per garantir que es pogués veure l'estany de Banyoles que, fins ara, quedava tapat per la vegetació. El regidor d'Urbanisme de Banyoles, Albert Tubert, ha explicat que un cop sobre el terreny han vist que caldrà un treball més profund en una segona fase, que es duria a terme l'any vinent, però abans volen demanar l'opinió del Departament d'Agricultura de la Generalitat.
  Tubert ha explicat que aquesta actuació fa temps que es vol dur a terme, però els terrenys són privats i ha costat trobar els propietaris, que són de Madrid. Finalment, després de signar un conveni, el consistori ha pogut dur a terme l'actuació de neteja. El regidor d'Urbanisme ha dit que, després de parlar amb el Consorci de l'Estany i quan estigui tot net, no descarten instal·lar senyalització com al Puig Clarà on s'assenyalin les muntanyes i els punts d'interès que es poden veure des del mirador.